Rox-Zee antwoord aanhangers se vraeRox-Zee. (Foto: kykNET) Tydens die jongste reeks van Boer soek ŉ vrou het boer Réan (27), ŉ wingerd-en-pekanneutboer op Groblershoop in die Noord-Kaap, sommer gou een van die gewildste boere van die 11de seisoen geword met sy skerp tong en sin vir humor. Hy het kykers laat skater toe hy van die meisie wat sy oë laat blink het tydens die eerste vyfminute-afspraak in die Kaap, die blouoog-blondekop Rox-Zee (27), gesê het: “Sy is mooi, maar sy is Engels.” Rox-Zee is ŉ skoonheidsterapeut en ywerige perderuiter van Durban. Nadat Réan vir Michelle en Minette afgesê het, was Rox-Zee baie opgewonde om op die plaas agter te bly en kon sy en Réan ook nie hul hande van mekaar af hou tydens die boere se skivakansie by Afriski in Lesotho nie. Dit blyk namate dié twee se verhouding op die kassie groei dat Rox-Zee se gewildheid onder aanhangers in die sosiale media ook toeneem. Rox-Zee by een van haar geliefde perde. (Foto: Facebook) Hoewel aanhangers op Instagram, waar Rox-Zee sowat 10 200 volgelinge het, in kommentare probeer uitvis of sy en Réan nog ŉ paartjie is en sy nie ŉ direkte antwoord gee nie, het sy tog persoonlike foto’s en video’s van haar en Réan in Lesotho gedeel. Op dié foto’s blyk dit die paartjie het net soveel pret agter die skerms as voor die kameras gehad. Rox-Zee het ook Sondag haar aanhangers die geleentheid gegee om persoonlike vrae aan haar te rig wat sy beantwoord het, maar sy het steeds nie veel oor haar en Réan se verhouding verklap nie. Op die vraag of sy verloof is, het sy “nee” geantwoord. Sy het ook gesê sy sal graag getroud wil wees voor sy 30 jaar oud is en dat haar grootste toekomsdroom is om kinders te hê. Sy het verder bygevoeg sy sal graag eendag ŉ troue met ŉ Engelse platteland-tema wil hê. Of sy Boer soek ŉ vrou vir ander mense sal aanbeveel, het sy onomwonde geantwoord: “Definitief.” “Kan jy jouself sien as mev. Clasen?” het een aanhanger gevra, waarop sy geantwoord het: “Die van is oulik, so miskien.” Sy verklap ook dat sy besluit het om deel te neem aan Boer soek ŉ vrou aangesien sy vir Réan wou skryf omdat “ek wou sien of hy regtig so snaaks is”. Die tonge klap in die sosiale media oor of die twee se verhouding gaan hou en talle kykers sit nou op die punte van hul stoele om te sien of Rox-Zee en Réan in die laaste episode, wat vandeesweek uitgesaai word, saam by die reünie gaan opdaag. Skakel Donderdagaand om 20:00 op kykNET, DStv-kanaal 144, in.